VDSS sklep Pdp 472/2013
Sodna praksa Višjega delovnega in socialnega sodišča, 2013-05-16

Oddelek za individualne in kolektivne delovne spore

Borut Vukovič (preds.), Valerija Nahtigal Čurman (poroč.), Silva Donko

zavrženje vloge - mediacijski postopek - sodni spor

Zoper sklep sodišča druge stopnje, s katerim se je odločalo o pritožbi zoper prvostopni sklep redna pravna sredstva po ZPP niso predvidena. Zato je sodišče prve stopnje pritožbo pravilno zavrglo.

Mediacijski postopek in postopek v rednem sodnem sporu sta dva ločena postopka in sodišče izvede postopek mediacije le v primeru, ko obe stranki podata soglasje za izvedbo mediacijskega postopka. Mediacijski postopek je tajen in tako navajanja strank v mediacijskem postopku nikakor ne morejo negativno vplivati na izid rednega postopka, ko sodišče odloča o tožbenem zahtevku, pri čemer pa se redni kontradiktorni postopek v skladu z določili ZPP izvede v primeru, ko postopek mediacije ni uspešen.

Pritožba se zavrne in se potrdi izpodbijani sklep sodišča prve stopnje.

Sodišče prve stopnje je z izpodbijanim sklepom z dne 29. 3. 2013 vlogo tožnice z dne 19. 3. 2013 zavrglo.

Tožnica vlaga laično pritožbo z dne 22. 4. 2013, ki jo je sodišče prejelo dne 23. 4. 2013 in navaja, da se pritožuje na sklep z dne 29. 3. 2013 in navaja, da so plačali sodno takso prvič 41,00 EUR v zakonitem roku, drugič pa še 20,00 EUR z enodnevno zamudo. Na mediacijski zapisnik so se pritožili, ker je v postopku mediacije bilo premalo obrazloženega in pojasnjenega glede prekrška. Po končanem pogovoru, ko je bil zapisnik že podpisan je mediator povedal, saj ste tako in tako prejeli subvencijo. Nato so odgovorili, da subvencije sploh niso prejeli in ob vrnitvi iz sodišča so pogledali Zakon o zaposlovanju in ugotovili, da niso kršili Zakon o delovnih razmerjih. Zato predlagajo, da se tožbeni postopek izpelje po zakoniti poti.

Sodišče prve stopnje je v predmetni zadevi izdalo sklep z dne 29. 3. 2013, s katerim je vlogo tožeče stranke zavrglo. Navedlo je, da je sodišče druge stopnje dne 20. 3. 2013 sprejelo pritožbo tožnice zoper sklep z dne 6. 2. 2013, pri čemer je sodišče druge stopnje pritožbo odstopilo v pristojno reševanje sodišču prve stopnje.

Zoper sklep sodišča druge stopnje, s katerim se je odločalo o pritožbi zoper prvostopni sklep redna pravna sredstva po Zakonu o pravdnem postopku (Ur. l. RS, št. 26/99 s sprem. - ZPP) niso predvidena. Zato je sodišče prve stopnje pritožbo z dne 19. 3. 2013 pravilno zavrglo. Pritožbeno sodišče potrjuje izpodbijani sklep sodišča prve stopnje z dne 29. 3. 2013 in glede na podane pritožbene navedbe pojasnjuje, da sta mediacijski postopek in postopek v rednem sodnem sporu dva ločena postopka in sodišče izvede postopek mediacije le v primeru, ko obe stranki podata soglasje za izvedbo mediacijskega postopka. Mediacijski postopek je tudi tajen in tako navajanja strank v mediacijskem postopku nikakor ne morejo negativno vplivati na izid rednega postopka, ko sodišče odloča o tožbenem zahtevku, pri čemer pa se redni kontradiktorni postopek v skladu z določili ZPP izvede v primeru, ko postopek mediacije ni uspešen.

Ker pritožba zoper odločitev Višjega sodišča ni dovoljena, jo je sodišče kot nedovoljeno pravilno zavrglo, na podlagi določil prvega odstavka 343. člena ZPP.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.